Fis-16 ta' Settembru 2015, erba' mħallfin u avukat ġenerali wieħed fil- Qorti tal-Ġustizzja tal-Unjoni Ewropea nħatru mir-rappreżentanti tal-gvernijiet tal-istati membri. Is-Sinjura Camelia Toader (Rumanija) u s-Sur Marko Ilešič (Slovenja) ġew maħtura mill-ġdid bħala mħallfin għal sitt snin oħra. Is-Sur Michail Vilaras (Greċja) u s-Sur Eugene Regan (Irlanda) ġew maħtura bħala mħallfin u s-Sur Manuel Campos Sánchez-Bordona (Spanja) bħala avukat ġenerali fil-Qorti tal-Ġustizzja. Il-ħatriet kollha japplikaw għal mandat mis-7 ta' Ottubru 2015 sas-6 ta' Ottubru 2021. Ir-rappreżentanti tal-gvernijiet tal-istati membri ħatru lis-Sur Ian Stewart Forrester, bħala mħallef fil- Qorti Ġenerali biex jissostitwixxi lis-Sur Nicholas Forwood (it-tnejn li huma mir-Renju Unit) għall-bqija tal-mandat ta' dan tal-aħħar mill-1 ta' Ottubru 2015 sal-31 ta' Awwissu 2019. Barra minn hekk ħatru mill-ġdid lis-Sur Juraj Schwarcz (Slovakkja) u lis-Sur Heikki Kanninen (Finlandja) bħala mħallfin fil-Qorti Ġenerali mill-1 ta' Settembru 2016 sal-31 ta' Awwissu 2022. Il-Qorti Ewropea tal-Ġustizzja hija magħmula minn tliet qrati: il-Qorti tal-Ġustizzja nfisha, il-Qorti Ġenerali u t-Tribunal għas-Servizz Pubbliku. Bħalissa l- Qorti tal-Ġustizzja hija magħmula minn 28 imħallef u disa' avukati ġenerali. F'konformità ma' deċiżjoni tal-Kunsill mill-2013 l-għadd ta' avukati ġenerali ser jiżdied għal ħdax b'effett mis-7 ta' Ottubru 2015. Kull tliet snin issir sostituzzjoni parzjali tal-imħallfin u tal-avukati ġenerali. Il-mandat ta' 14-il imħallef u ta' erba' avukati ġenerali jiskadi fis-6 ta' Ottubru 2015. Għaxar imħallfin (mill-Belġju, Spanja, il-Polonja, il-Lussemburgu, il-Kroazja, il-Finlandja, l-Estonja, is-Slovakkja, l-Ungerija, id-Danimarka) u erba' avukati ġenerali (mir-Renju Unit, il-Ġermanja, id-Danimarka u r-Repubblika Ċeka) kienu diġà nħatru fl-24 ta' Settembru 2014, fl-1 ta' April u fit-12 ta' Ġunju 2015 għall-eżerċizzju ta' sostituzzjoni parzjali tal-2015. Dan ifisser li l-eżerċizzju ta' sostituzzjoni parzjali tal-2015 issa tlesta. Madankollu, għad irid jinħatar l-avukat ġenerali mill-Bulgarija biex jittieħed kont taż-żieda ta' tnejn fl-għadd ta' avukati ġenerali. Bħalissa l- Qorti Ġenerali hija magħmula minn 28 imħallef. Bħal ma jiġri fil-Qorti tal-Ġustizzja, fil-Qorti Ġenerali ssir sostituzzjoni parzjali tal-imħallfin kull tliet snin. Il-mandat ta' 14-il imħallef jiskadi fil-31 ta' Awwissu 2016. L-imħallfin u l-avukati ġenerali tal-Qorti tal-Ġustizzja u l-imħallfin tal-Qorti Ġenerali jinħatru għal mandat ta' sitt snin, li jista' jiġġedded. L-imħallfin tal-Qorti tal-Ġustizzja jeleġġu wieħed minn fosthom bħala president għal perjodu ta' tliet snin li jista' jiġġedded. L-istess japplika għall-Qorti Ġenerali. Stqarrija għall-istampa tal-24 ta' Settembru 2014 dwar il-ħatra mill-ġdid ta' żewġ imħallfin tal-Qorti Ewropea tal-Ġustizzja Din ir-riżorsa bħalissa hi disponibbli biss bil-lingwa jew il-lingwi li ġejjin: Stqarrija għall-istampa tal-1 ta' April 2015 dwar il-ħatra ta' tmien imħallfin u tliet avukati ġenerali fil-Qorti tal-Ġustizzja Ewropea Eżitu tal-Kunsill Trasport, Telekomunikazzjoni u Enerġija tal-11 u t-12 ta' Ġunju 2015, flimkien ma' nota għall-istampa dwar il-ħatra ta' avukat ġenerali ġdid fil-Qorti tal-Ġustizzja Ewropea Din ir-riżorsa bħalissa hi disponibbli biss bil-lingwa jew il-lingwi li ġejjin: